als_Latn dik_Latn sag_Latn
Luftëtari mbeti zyrtarisht jashtë zonës “Euro”. E, megjithatë, duket se shpresat nuk janë shuar. Kjo kuptohet nga axhenda që klubi ka planifikuar për nisjen e përgatitjeve. Pushimet e bluzinjve do të jenë më shumë se të shkurtra, duke qenë se më 9 qershor ata do të grumbullohen sërish për stërvitje.
Pra, një ditë pas mbledhjes së Komisionit të Etikës, gjirokastritët do të vihen nën urdhrat e Mlladen Milinkoviç. “Sytë” mbeten pikërisht te mbledhja e Etikës, ndërsa me një dënim të mundshëm të Skënderbeut, Luftë- tari do të fitonte të drejtën për të marrë pjesë në turin e parë të Ligës së Europës.
Burime pranë klubit bëjnë me dije se, pavarësisht verdiktit që do të jepet, Luftëtari pritet të nisë përgatitjet të premten tjetër. Pas grumbullimit disa ditor në Gjirokastër, pritet të udhëtojë drejt Austrisë, ku do të kryejë edhe fazën përgatitore. Pavarësisht zhvillimeve, Grigor Tavo kërkon që të ndërtojë një ekip cilësor.
Në një kohë që futbollistët gjirokastritë janë duke shijuar ditët e pushimeve, e njëjta gjë nuk mund të thuhet për 21- vjeçarin Kristal Abazaj. Autori i tre golave të realizuar, është grumbulluar nga ekipi kombëtar i shpresave drejtuar nga dyshja Alban Bushi dhe Arjan Bellai.
KONTRATAT- Luftëtari do të ketë projekt ambicioz edhe për sezonin tjetër. “Ëndrra” do të vazhdojë, ndërsa planet e drejtuesve janë për të ndërtuar një ekip kompetitiv. Vendi i katërt ishte një arritje më vete për gjirokastritët.
Edhe pse “kreditohej” si një ekip që do të binte në të Parën, ata befasuan gjithkënd me paraqitjen e bërë. Ky sukses nuk ishte rastësor, pasi erdhi falë grupit cilësor, punës sistematike të stafit teknik dhe mbështetjes së presidentit Grigor Tavo.
Për të vazhduar këtë projekt, futbollistët që mbyllën sezonin futbollistik duket se do të jenë sërish pjesë e Luftëtarit. Edhe pse merkatoja e verës nuk ka nisur ende zyrtarisht, në adresë të lojtarëve bluzinj kanë ardhur kërkesat e para. Emrat e Dejvi Bregut apo Kristal Abazajt janë më të “lakmuarit” prej ekipeve të Superiores.
Burime për “Panorama Sport” konfirmojnë se asnjë prej futbollistëve gjirokastritë, që janë nën kontratë me Luftëtarin, nuk do të lejohet të lëvizë brenda kampionatit shqiptar. Përjashtim mund të bëjnë vetëm ofertat që do të vijnë nga jashtë vendit, por brenda kampionatit transferimet janë të “bllokuara”.
Tomor Shehu
als_Latn als_Latn als_Latn als_Latn als_Latn als_Latn als_Latn als_Latn hau_Latn